Čorne Noslicy

Čorne Noslicy ( Schwarznaußlitz) su wjes  na juhu hornjołužiskeho wokrjesa Budyšin. Běchu hač do lěta 1936 samostatna gmejna, po tym najprjedy wjesny dźěl Mnišonca a su wot lěta 1950 dźěl Hornjohórčanskeje gmejny.

 Geografija 
Wjes słuša k Hornjej Hórce a leži něhdźe kilometer zapadnje jeje hłowneje wsy mjez 240 a 280 metrami nad mórskej hładźinu na sewjernym boku Małeho Pichowa a Čertoweje klětki. Susodne wjeski su Słónkecy na sewjeru, Dźěžnikecy na sewjerowuchodźe a Hornja Hórka na wuchodźe.

 Ležownostne mjena 
Michał Rostok naliči 1887 slědowace serbske ležownostne mjena: Sćerbinki, Wosyčki, Kokoškec hora, Butkowy, Na kosach, W dołach, W hajkach, Na drěwkach, Hołoš, Pode wsu, Za hunami, Na ladach a kamjenjach, Hórčica, Prěčnik, Tajńc hat, Špital, Husace keŕčki, Wawrjec zahrodka, Wulki Pichow, Mały Pichow, Mokřina, Pjeńčina, Rumpacht (lěs), Rune puće, Majki.Michał Rostok: Ležownostne mjena. W: ČMS 40 (1887), str. 3–50, tu str. 5 (digitalizat).

 Stawizny 
Prěnje historiske naspomnjenje jako Nowazodlicz abo Nowosedlicz („nowe sydlišćo“) je z lěta 1241. Kaž Hornja Hórka njesłušachu Čorne Noslicy do Hornjołužiskeho markhrabinstwa, ale běchu jako prjedawše wobsydstwo Mišnjanskich biskopow hižo wot 1559 dźěl sakskeho kurwjerchowstwa. W 17. a 18. lětstotku wukonješe Wołbramečanske ryćerkubło ležownostne knjejstwo we wjetšim dźělu wsy. Tamny dźěl podsteješe Budyskemu tachantstwu.

W lěće 1884 měješe wjes po Mukowej statistice 225 wobydlerjow, mjez nimi 206 Serbow (92 %). Ewangelscy Čornonosličenjo přisłušeja Budestečanskej wosadźe.

 Wosobiny 
 Jurij Rak (1740–1799) – adwokat, składnostny basnik a komponist

mini|center|upright=1.7|Powětrowy wobraz Čornych Noslic (2019)

 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Hornja Hórka
Kategorija:Sydlišćo w serbskim sydlenskim rumje
Kategorija:Prěnje naspomnjenje 1241
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936